钦定古今图书集成/明伦汇编/氏族典/第261卷 > 王长述
## 钦定古今图书集成/明伦汇编/氏族典/第261卷 > 王长述

按《隋书王长述传》：“长述，京兆霸城人也。祖罴，魏太尉。
父庆远，周淮州刺史。长述早孤，少为祖罴所养。及罴
薨，居丧过礼，有诏褒异之。免丧，袭封扶风郡公，除中
书舍人。周受禅，授司宪大夫，出拜广州刺史。甚有威
惠，吏人怀之。拜大将军。后历襄、仁二州总管，并有能
名。及高祖为丞相，授信州总管，进位上大将军。开皇”
初，献平陈之计，修营战舰，为上流之师。上善其能，频
加赏劳。下《书》曰：“每览高策，深相嘉叹。命将之日，当以
公为元帅也。”后数岁，以行军总管击南宁，道病卒。赠
上柱国、冀州刺史，谥曰庄。子谟嗣。弟轨，大业末东郡
通守。少子文楷，起部郎。